Torsten Gejl (ALT), 2025-03-25:
Tak, formand.
Danmark er en kystnation, og vi er det land i verden, der relativt set har mest kyst.
Men uanset hvor vi gik ned til vandet, ned på en strand, ned til en kyst, ned til en havn og tog vandet væk, tog havet væk, ville vi får et kæmpestort chok over det landskab, der mødte os.
Vi ville se tusinder af huller, der er et resultat af råstofudvindinger og råstofboringer.
Vi ville se havbund ødelagt af trawl, fuldstændig gennemtrawlet.
Vi ville se mange steder, hvor der skulle have været torsk eller fladfisk, hvor der er fuldstændig tomt for fisk.
Andre steder er der de såkaldt forkerte dyr.
Aarhusbugten har masser af hummere i øjeblikket, og det er jo dejligt, men der skulle ikke have været så mange hummere.
De er der, fordi torsken ikke er der til at spise de fødeemner, som hummeren nu lever så godt af.
Så der er fuldstændig skæve bestande der, hvor der er lidt liv.
Vi ville se omfattende iltsvind, altså kæmpestore områder, hvor alt liv er rådnet væk, og hvor der ligger det, vi kalder liglagen, hvor der ikke kan leve noget som helst.
Vi ville finde 49.000 spøgelsesgarn, altså garn, der fortrinsvis er dumpet fra fiskerbåde og ligger og fisker videre, indtil de går i oplysning og bliver til mikroplast, der ender i vores mad.
Vi vil se energiparker, vi vil se kemikalier, og hvis vi kunne se det, ville vi se tungmetaller, PFAS, medicinrester.
Vi ser forurenende laksebrug, der spreder penicillin, vi ville se kæmpemæssige anlægsprojekter som Egholm og Lynetteholm, der ødelægger havmiljøet.
Vi ville se rester efter klapning, som betyder dumpning af tusinder og atter tusinder tons havneslam, nogle gange ret forurenet, og som ligger i kæmpestore bunker på bunden af vores hav.
Så ja tak, vi vil gerne have en havfond, der kan forsøge at genoprette bare noget af det her.
For vores skyld måtte det gerne være en til en, altså hvis du ødelægger 1 m² hav, skal du genoprette 1 m² hav.
Vi har faktisk i Norge et forslag, som Alternativet også har tænkt sig at fremsætte i Folketinget, på land: Hvis du ødelægger 10 m² på land af naturen, skal du genoprette 10 m².
Som fru Pernille Vermund fra LA siger, så kunne vi jo starte med at lade være med at ødelægge det, eller vi kunne ophøre med at ødelægge nogle områder.
Havet er utrolig taknemligt, havet kommer sig meget, meget hurtigt, viser forsøg fra f.eks. England, hvor et fuldstændig ødelagt havområde faktisk kom sig på 2-3 år.
Det er det, der hedder passiv genopretning.
For hvad hjælper det, at vi planter ålegræs, når vi ikke har fjernet årsagen til, at ålegræsset døde?
Hvad hjælper det, at vi laver nogle store stenrev, hvis der ikke rigtig kan gro noget i området?
Så det at stoppe med at lave de ødelæggelser, der har skabt de problemer, vi forsøger at adressere i dag, er jo selvfølgelig det allervigtigste her.
Men når det så handler om det her forslag, vil jeg sige, at selvfølgelig støtter vi da at give ½ mia. kr. til at forsøge at genoprette nogle af de ufattelige skader, vi har lavet.
Der var mulighed for at putte 350 mio. kr. fra havvindsudbuddet i også.
Det går bare ikke så godt, for jeg har selv hånden på kogepladen i forhold til udviklingen af de vindmølleparker, og jeg skal hilse at sige, at det desværre ikke går særlig godt i øjeblikket.
Så jeg håber, at vi finder andre steder at toppe vores havfond op fra.
Så naturligvis støtter vi i Alternativet, selv om det nok er et ret lille beløb i forhold til det, der er brug for.
Vi ser hellere, at man holder op med at lave de ødelæggelser, der fører frem til de her problemer.
Så er vi også lidt bekymret over de dispensationsmuligheder, der er.
Hvis det handler om at gøre plads til nogle meget, meget vigtige energiparker, vindmølleparker, så ved vi, at enhver energipark har en miljømæssig og klimamæssig konsekvens.
Sådan er det.
Spørgsmålet er bare, hvor meget vi ofrer.
Men vi vil ikke udelukke, at det kan være nødvendigt at dispensere visse steder; vi vil bare gerne have udboret det her med de dispensationer, og det kan vi jo gøre i spørgsmål til ministeren her, når han kommer på om lidt.
Tak, formand.